Prinţesa mecanică

**Prinţesa mecanică** este a treia şi ultima carte a trilogiei Dispozitive Infernale.

## Descrierea cărţii

ÎN TIMP CE PREGĂTIRILE SUNT ÎN TOI PENTRU
nunta dintre Tessa Gray şi Jem Carstairs, o reţea de umbre începe să-i împresoare pe locuitorii Institutului din Londra. În viaţa lor îşi face apariţia un demon legat prin sânge şi taină de Magistru, bărbatul care plănuieşte să-şi folosească armata de automate nemiloase, Dispozitivele Infernale, pentru a-i distruge pe vânătorii de umbre. Nu mai are nevoie decât de un singur lucru pentru a-şi pune în aplicare planul diabolic.

Are nevoie de Tessa.

Tessa ştie că Magistrul e pe urmele ei, dar când şi unde va ataca rămâne un mister. Charlotte Branwell, conducătoarea Institutului din Londra, îşi doreşte cu orice preţ să-l găsească prima pe Mortmain. Iar băieţii care deţin un loc egal în inima Tessei, Jem şi Will, vor face tot ce le stă în putinţă pentru a o salva.

Abandonaţi de către membrii Conclavului şi cu duşmanii tot mai aproape, vânătorii de umbre ajung într-un impas atunci când Mortmain pune mâna pe leacul care îl ţine în viaţă pe Jem. Fiind conştient că prietenul lui cel mai bun nu va mai putea rezista mult timp, Will se decide să rişte totul pentru a o salva pe femeia pe care amândoi o iubesc.

Tessa îşi dă seama că singura persoană care o poate ajuta este ea însăşi - deoarece, atunci când îşi descoperă adevărata natură, află că e mult mai puternică decât ar fi putut visa vreodată. Dar ar putea o singură fată - chiar dacă e vorba de una care dispune de puterile îngerilor - să ţină piept unei armate întregi?

Primejdiile şi trădările, secretele şi magia şi firele încâlcite ale iubirilor şi ale pierderilor se împletesc pe măsură ce vânătorii de umbre ajung la un pas de distrugere în acest final cutremurător şi surprinzător al trilogiei *DISPOZITIVE INFERNALE*.

## Viziunea mea

Atunci când mi-a venit coletul cu acest volum, nici nu eram sigur dacă trebuie să mă bucur sau nu. Ştiam că acest volum înseamnă despărţirea de personajele îndrăgite (chiar dacă pe unele le-am revăzut şi în seria Instrumente Mortale, Cronicile lui Magnus Bane, Poveşti de la Academia Vânătorilor de Umbre), dar şi pretenţia unui final în stil Cassandra Clare.

Să începem aventura!

Tessa şi Jem au început pregătirile de nuntă, cu toate că starea acestuia de sănătate nu era precară. Tessa îl iubeşte cu toată fiinţa ei, dar inima bate în acelaşi timp şi pentru William Herondale care, scăpat de aşa-zisul blestem, încearcă din răsputeri să o recucerească. Dar aici apare o luptă aprigă între a nu-şi dezamăgi *parabatai*-ul. Iubirea dintre cei trei protagonişti este atipică, una pe care eu, personal, nu am mai întâlnit-o în nicio lectură. Asta ştie să facă minunata de Cassandra Clare.

Tessa, deşi se afla în pragul unui pas important şi fericit, este totuşi tristă după pierderea unei persoane dragi. Dar după toate aceste evenimente, ea s-a maturizat şi se descurcă bine la acest capitol. Întâlnirea ei cu Magistrul a fost de aşteptat, dar ce s-a întâmplat după... a fost de-a dreptul şocant. Tessa află de ce era atât de râvnită de Magistru. Şi tot aici aflăm, alături de personaje, şi ce legătură era între ea şi Îngerul mecanic, lănţişorul pe care ea îl purta la gât.

În acel moment porneşte războiul între vânătorii de umbre şi Magistrul, un război în care agonia, suferinţa, dar şi bucuria se împletesc de minune.

Cartea deţine şi un epilog unde, după ce primeşti o lovitură sub centură pe parcursul lecturii, inima primeşte alinare.

Tot ce mai pot spune este că această serie este preferata mea şi mă bucur enorm că am descoperit-o. Mi-ar plăcea să am parte şi de o ecranizare pe măsură.

## Notă

* Notă: 5/5⭐️
* Personaje favorite: Gideon Lightoow, Sophie Collins, Tessa Gray, Jem Carstairs şi William Herondale

* + Cartea se poate comanda de pe siteul Editurii Corint. Libris, elefant.ro şi alte site-uri!